Dansk kunstner sælger digital kunst for 2 millioner på en halv time

Vil du betale flere tusinde kroner for et digitalt billede på din computer? De fleste vil nok svare nej, men alligevel er det lykkes den danske kunstprovokatør, Kristian von Hornsleth, at sælge 906 digitale kunstværker for to millioner kroner. Så stor var interessen, at de var væk på bare en halv time.

Kunderne modtog efter betalingen et tilfældigt udvalgt kunst-print og NFT fra kollektion Rebels of Wealth. Det pudsige er, at kunstværket i sig selv skal gøre grin med hele ideen om at købe kunstværker digitalt. Som der står i en pressemeddelelse:

“Værkerne skal ses som en stor fuckfinger til det digitale vanvid, kapitalismen og hovedløse NFT-projekter”.

Rebels of Wealth-projektet kritiserer vores hovedløse accept af overvågnings-kapitalismen og NFT-verdenen. Værkerne forestiller blandt andet afhuggede hoveder af Facebooks Mark Zuckerberg og Amazons grundlægger, Jeff Bezos.

– Techgiganterne bliver forgudet af masserne, som om de bringer mere demokrati og retfærdighed. Vi tillader gladeligt virksomheder som Facebook og Google at have rettighederne til vores personlige data, mens medierne er fuldstændig ukritiske overfor rigdom og off-shore kapitalisme. Det giver mig kvalme. Ved at træde ind i denne dekadente NFT-verden, ønsker jeg at tydeliggøre de vanvittige kontraster i den digitale grådighed, forklarer Kristian von Hornsleth.

Mest indbringende weekend nogensinde

Han er den første danske kunstner, der får succes med salg af den unikke digitale kunst.

– Inden weekenden vidste vi reelt ikke, hvordan danskerne ville modtage den her slags kunst. Men det stak fuldstændig af, og det bekræfter jo netop pointen om det absurd vanvittige i den her verden. Men jeg må indrømme, at det har været en af de sjoveste, mest lærerige og indbringende weekender i mit liv, siger Kristian von Hornsleth.

Andre værker i NFT-serien er en kommentar til tidligere solgte NFT-værker, der har indtjent millioner af dollars.

– Det er opblæst at betale 10 millioner dollars for pixels. Det er et klokkeklart eksempel på den absurde digitaliseringsbølge, vi lever i. Mine NFT’er udstiller de værste aspekter af kapitalismen, som jeg plejer at gøre med min kunst, men jeg kapitaliserer jo også på den, så jeg er selv en hykler, siger Kristian von Hornsleth.

En del af de af de 1.111 nye værker forestiller afhuggede hoveder af nogle af de helt store Silicon Valley-chefer såsom Mark Zuckerberg fra Facebook. Fotos: Kristian von Hornsleth.

Der blev sat 1.111 NFT-værker til salg på hjemmesiden www.RebelsOfWealth.com. Alle værker er solgt.

Hvad er en NFT?

NFT er en forkortelse for non-fungible-token, altså ikke-fungibelt token, der oprettes gennem blockchain-teknologi. Når noget er ikke-fungibelt, er det unikt i sin form og ikke udskifteligt med et andet duplikat. Du kan også se på det ikke-fungible tomen som en karakteristisk digital egenskab, der ikke har en anden kopi i verden.